РЕПУБЛИКА СРБИЈА **ПРИВРЕМЕНЕ**

НАРОДНА СКУПШТИНА **СТЕНОГРАФСКЕ БЕЛЕШКЕ**

Пета седница Другог редовног заседања **(нередиговане и неауторизоване)**

Народне скупштине Републике Србије

03 Број 06-2/438-21

27. октобар 2021. године

Б е о г р а д

 (Седница је почела у 11.40 часова. Председава Стефан Кркобабић, потпредседник Народне скупштине.)

\*

\* \*

 ПРЕДСЕДАВАЈУЋИ: Поштоване даме и господо народни посланици, отварам Пету седницу Другог редовног заседања Народне скупштине Републике Србије у 2021. години.

 На основу службене евиденције о присутности народних посланика, констатујем да седници присуствују 143 народна посланика.

 Подсећам вас да је чланом 88. став 5. Пословника Народне скупштине предвиђено да кворум за рад Народне скупштине приликом утврђивања дневног реда постоји ако је на седници присутна већина од укупног броја народних посланика.

 Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

 Констатујем да је применом електронског система за гласање утврђено да су у сали присутна 143 народна посланика, односно да је присутна већина од укупног броја народних посланика и да постоје услови за рад Народне скупштине, у смислу члана 88. став 5. Пословника Народне скупштине.

 Сагласно члану 86. став 2. Пословника Народне скупштине, обавештавам вас да је ова седница сазвана у року краћем од рока утврђеног у члану 86. став 1. Пословника Народне скупштине, због потребе да Народна скупштина што пре размотри Предлог одлуке из предложеног дневног реда.

 У сазиву ове седнице који вам је достављен садржан је предлог дневног реда седнице.

 Пре утврђивања дневног реда седнице, сагласно члану 92. став 2. и члану 93. Пословника Народне скупштине, потребно је да Народна скупштина одлучи о предлогу за стављање на дневни ред акта по хитном поступку.

 Одбор за административно-буџетска и мандатно-имунитетска питања предложио је да се, по хитном поступку, стави на дневни ред Предлог одлуке о образовању комисије за етику, који је поднео Народној скупштини 26. октобра 2021. године.

 Стављам на гласање овај предлог.

 Молим народне посланике да притисну одговарајући тастер на посланичкој јединици.

 Закључујем гласање: за – 145, против – нико, уздржаних – нема, није гласао – један, од укупно 146 народних посланика.

 Констатујем да је Народна скупштина већином гласова прихватила овај предлог.

 Пошто смо се изјаснили о предлогу за стављање на дневни ред акта по хитном поступку, на основу члана 93. став 3. Пословника Народне скупштине, стављам на гласање предлог дневног реда у целини.

 Молим народне посланике да притисну одговарајући тастер на посланичкој јединици.

 Закључујем гласање и саопштавам: за – 146, против – нико, уздржаних – нема, од укупно 146 народних посланика.

 Констатујем да је Народна скупштина већином гласова утврдила дневни ред Пете седнице Другог редовног заседања Народне скупштине Републике Србије у 2021. години, у целини.

 Прелазимо на рад по утврђеном дневном реду.

 Пре отварања јединственог претреса подсећам вас да, сходно члану 97. Пословника Народне скупштине, укупно време расправе у начелу за посланичке групе износи пет часова, као и да се ово време распоређује на посланичке групе сразмерно броју народних посланика.

 Молим посланичке групе, уколико то нису већ учиниле, да одмах поднесу пријаве за реч са редоследом народних посланика.

 Сагласно члану 192. став 3. Пословника Народне скупштине, отварам јединствени претрес о Предлогу одлуке о образовању Комисије за етику.

 Да ли представник предлагача господин Мартиновић жели реч? (Не)
 Да ли председници, односно представници посланичких група желе реч? (Не)
 Пошто на листама посланичких група више нема пријављених за реч, пре закључивања јединственог претреса, питам да ли желе реч председници, односно представници посланичких група или још неко ко није искористио своје право из члана 96. Пословника? (Не)

 Захваљујем.

 На основу члана 98. став 4. Пословника закључујем јединствени претрес о Предлогу одлуке.

 Сагласно члану 87. став 5. Пословника Народне скупштине, одређујем среду, 27. октобар 2021. године, са почетком у 11.45 часова, као дан за гласање о тачки дневног реда Пете седнице Другог редовног заседања Народне скупштине Републике Србије у 2021. години. Захваљујем.

 Поштоване даме и господо народни посланици, пре него што пређемо на одлучивање о тачки дневног реда, потребно је да утврдимо кворум.

 Сагласно члану 88. став 5. Пословника Народне скупштине, кворум за рад Народне скупштине у дану за гласање постоји ако је на седници Народне скупштине присутна већина од укупног броја народних посланика.

 Молим народне посланике да убаце картице у посланичке јединице.

 Констатујем да је применом електронског система за гласање утврђено да су у сали присутна 143 народна посланика, односно да је присутна већина од укупног броја народних посланика и да, према томе, постоје услови за одлучивање.

 Прелазимо на одлучивање.

 Прва тачка дневног реда – Предлог одлуке о образовању Комисије за етику.

 Пошто је Народна скупштина обавила јединствени претрес, а пре преласка на одлучивање, подсећам вас да, према члану 105. став 2. тачка 15. Устава Републике Србије, Народна скупштина врши изборне надлежности већином гласова свих народних посланика.

 Стављам на гласање Предлог одлуке о образовању Комисије за етику, у начелу.

 Молим народне посланике да притисну одговарајући тастер на посланичкој јединици.

 Закључујем гласање: за – 145, против – нико, уздржаних – нема, од укупно 146 народних посланика.

 Констатујем да је већином гласова свих народних посланика Народна скупштина прихватила Предлог одлуке, у начелу.

 Подсећам вас да је тачком 3. Предлога одлуке предвиђено да ова одлука ступа на снагу наредног дана од дана објављивања у „Службеном гласнику Републике Србије“.

 Према члану 196. став 4. Устава Републике Србије, закони и други акти ступају на снагу најраније осмог дана од дана објављивања и могу да ступе на снагу раније само ако за то постоје нарочито оправдани разлози утврђени приликом њиховог доношења.

 Стављам на гласање предлог да се утврди постојање нарочито оправданих разлога да одлука ступи на снагу раније од осмог дана од дана објављивања.

 Молим народне посланике да притисну одговарајући тастер на посланичкој јединици.

 Закључујем гласање и саопштавам: за – 146.

 Констатујем да је Народна скупштина посебно одлучила да постоје нарочито оправдани разлози за ступање одлуке на снагу у року краћем од осам дана од њеног објављивања.

 Стављам на гласање Предлог одлуке о образовању Комисије за етику, у целини.

 Молим народне посланике да притисну одговарајући тастер на посланичкој јединици.

 Закључујем гласање: за – 146 народних посланика.

 Констатујем да је већином гласова свих народних посланика усвојен Предлог одлуке.

 Уважени народни посланици, пошто је Народна скупштина обавила разматрање једине тачке дневног реда ове седнице и одлучивање о њој, сагласно члану 102. Пословника Народне скупштине, закључујем Пету седницу Другог редовног заседања Народне скупштине Републике Србије.

 (Седница је завршена у 11.45 часова)